تحریک لبیک: حکومت سره مذاکرات ناکامه شو، مظاهرې به کوو
د پاکستان د تحریک لبیک یا رسول الله مذهبي ډلې مشر خادم رضوي وایي چې د حکومت سره یې مذاکرات ناکامه شویدي او مظاهرو ته به دوام ورکړي.
خادم رضوي چې دا وخت په پاکستان کې د اسیه بي بي د مذهب د سپکاوې په قضیې کې د خوشې کیدو ضد د مظاهرو مشري کوي، په خپل ټویټر لیکلي دي چې د پاکستان د حکومت سره یې مذاکرات ناکامه شویدي. هغه په یو ټویټ کې ولیکل "د حکومت سره مذاکرات مکمل ناکامه شویدي. په مذاکراتو کې د پاکستان د مرکزي او د صوبایي حکومتي استاځو برسیره د آي ایس آي مامور هم گډون کړی و. حکومت راته ویلي دي چې مونږ به یو وسوځوو. د رسول عاشقان دې په سرونو کفنونه وتړي " تروسه پورې د اسیې بي بي د پریکړې په ضد د پاکستان په بیلا بیلو سیمو کې په زرگونو کسانو مظاهرې کړیدي او د خلکو موټرو ته یې اور اچولی دی. داسې ښیي چې د دغه گواښ په ځواب کې د پاکستان د اطلاعاتو وزیر دغه ټویټ کړی وي. فواد حسین په خپل ټویټر ولیکل چې "په ټول هیواد کې به د سحر د اتو بجو نه واخله د ماښام د اتو بجو پورې د موبایل ټلفونو خدمتونه کنگل وي." ښاغلي حسین د دغه ټویټ نه وروسته یو بل ټویټ هم وکړ چې پکې یې خبرداری ورکړ چې څوک دې د حالاتو د خرابولو کوښښ ونکړي. هغه دا هم وویل چې حالات د حکومت په کنټرول کې دي. د پاکستان صدراعظم عمران خان دا وخت د چین په سفر تللی دی. ښاغلي حسین ولیکل چې عمران خان ته د هرې ثانیې خبر ورکوي. د یادونې وړ ده چې ښاغلي خان د چین د سفر نه مخکې ملت ته په وینا کې وویل چې څوک دې د دولت سره ټکر نه اخلي کنه بد عواقب به ولري.